Róbert Slovák

Róbert Slovák (* 14. júl 1978, Rimavská Sobota) je slovenský reklamný tvorca, producent a občiansky aktivista.

Kariéra 
Po štúdiu na základnej škole v Rimavskej Sobote študoval rok na Gymnáziu v Tornali, neskôr, v rokoch 1993 - 1997 vyštudoval  odbor Úžitková fotografia na Škole úžitkového výtvarníctva v Košiciach. Po škole sa venoval umeleckým projektom v skupine Štyria a práci v združení Ďatelina, ktoré niekoľko rokov realizovalo výstavy na pomedzí umenia a reklamy s názvom Proyekt. 

Po zrealizovaní mnohých umeleckých projektov pre rôznych klientov získal v roku 2000 miesto Art Directora v agentúre Wiktor Leo Burnett v Bratislave, kde sa po dvoch rokoch stal Team Creative Directorom. 

V roku 2004 založil spolu s Yolkou Marcelou Udičovou, Ondrejom Štefánikom a Vladimírom Korčekom vlastnú full-servisovú reklamnú agentúru Respect APP. Agentúra získala množstvo ocenení a stala sa členom Klubu reklamných agentúr Slovenska a členom Rady pre reklamu. Od roku 2008 je členom správnej rady neziskovej organizácie Voices. Od roku 2009 je Róbert prezidentom združenia tvorivých pracovníkov v reklame Art Director’s Club Slovakia. Toto združenie je jedným z troch zložiek, ktoré organizujú národnú súťaž kreativity v reklame Zlatý klinec. V roku 2013 bol vymenovaný za člena Výboru pre médiá Rady vlády Slovenskej republiky pre kultúru.  

V roku 2019 opustil agentúru Respect APP a vzdal sa postu prezidenta Klubu reklamných agentúr Slovenska a člena prezídia Rady pre reklamu. Následne oznámil založenie agentúry Róbert Slovák a jeho priatelia. 

Má množstvo slovenských, ale aj zahraničných ocenení za reklamu a bol porotcom kreatívnych súťaží: Zlatý klinec, Žiarovka, Louskáček, Cresta Awards (Preliminary Jury),
 New York Festivals a Golden Drum.

V roku 2015 bol spoluiniciátorom Výzvy k ľudskosti, ktorá sa venovala právam a pomoci migrantom, a založil medzinárodnú databázu charitatívnych kampaní Goodeas.org. V roku 2018 vydal knihu Viac ako reklama.

Tvorba

Filmy 
Róbert Slovák založil v roku 2009 produkčnú spoločnosť Furča Film, ktorá sa zameriava na produkciu filmov.

 Devínsky masaker (2011) - producent. Hraný dokument je rekonštrukciou udalostí, ktoré otriasli Slovenskom, keď Ľubomír Harman vyvraždil obyvateľov susedného bytu v Devínskej Novej Vsi.
 Prvý slovenský horor (2013) - producent, režisér, scenárista, herec. Paradokument o tom, ako sa nenakrútil prvý slovenský horor Fabrika smrti: Mladá krv. Róbert Slovák si zahral sám seba - producenta, ktorému sa nepodarilo dokončiť svoj prvý film. V paradokumente divák sleduje, čo všetko sa môže pri nakrúcaní stať a čím si musí producent prejsť. A napriek tomu, o aký žáner sa snažili, tento film je viac smiešny než strašidelný.
 Fabrika smrti: Mladá krv (nedokončený) - producent.

Ďalšie projekty 
 Usmievanie - spoluautor. Mladí slovenskí umelci vytvorili kolekciu usmiatych tričiek, aby pomohli deťom z detských domovov. Celý zisk z predaja poputoval neziskovej organizácii Úsmev ako dar. Projekt vznikol v agentúre Respect APP v spolupráci so SODA gallery a s podporou Shirtinator.sk
 Gypsy Spirit - spoluorganizátor Projekt je zameraný na podporu aktívnej snahy všetkých, ktorí sa podieľajú na zlepšení situácie Rómov na Slovensku. Cieľom projektu je vytvoriť tradíciu v ocenení práce pre rómsku komunitu, vytvoriť verejnú platformu na prezentáciu pozitívnych reálnych prínosov, a tak priblížiť širokej verejnosti aktivity organizácií a jednotlivcov zamerané na podporu integrácie rómskej menšiny do spoločnosti.

Ocenenia 
 Cannes Lions: National Diploma
 New York Festivals: Shortlist
 Zlatá pecka 
 Aurel   
 Zlatý klinec: Zlatý klinec 
 Zlatý klinec: Strieborný klinec
 Zlatý klinec: Bronzový klinec
 Zlín Film Festival: Duhová kulička

Referencie

Externé odkazy 
 RobertSlovak.sk

Osobnosti z Rimavskej Soboty
Slovenskí filmoví producenti